SKRIFTLIG FORESPØRGSEL E-0990/02

af Paul Rübig (PPE-DE) til Kommissionen

(15. april 2002)

Om: ILO-Verdenskommission

Ved udgangen af februar 2002 tilkendegav kommissionsmedlem Pascal Lamy sin støtte til oprettelse af en Verdenskommission under Den Internationale Arbejdsorganisation, ILO. Oprettelsen af Verdenskommissionen med sigte på den sociale dimension af globaliseringen blev vedtaget på ILO-mødet i november 2001. Dens opgave skal være at udarbejde analyser af den sociale dimension af globaliseringen. Verdenskommissionen består af 18 internationalt anerkendte personer og vil i marts 2003 overdrage ILO

resultaterne af sine aktiviteter og sine konklusioner. Kommissionsmedlem Lamy understregede betydningen af at inddrage alle relevante interessenter, regeringer, internationale organisationer, fagforeninger, arbejdsgivere og det civile samfund i ILO-Verdenskommissionens arbejde.

I hvilken form blev der i den forbindelse taget hensyn til muligheden for, at repræsentanter for Europa-Parlamentet kan deltage i arbejdet på ILO-verdenskongressen?

Svar afgivet på Kommissionens vegne af Anna Diamantopoulou

(23. maj 2002)

Kommissionen støtter ILO's oprettelse af en verdenskommission vedrørende den sociale dimension af globaliseringen og har også givet udtryk for, at man vil bidrage til dette arbejde.

Verdenskommissionen kan hjælpe det internationale samfund til en bedre forståelse af de komplekse forbindelser, der findes mellem globalisering, handelsliberalisering, nedbringelse af fattigdommen, social udvikling og anstændigt arbejde, herunder de grundlæggende arbejdstagerrettigheder. Verdenskommissionen kan også foreslå nyskabende og effektive strategier og initiativer med henblik på at styrke den sociale dimension i globaliseringen. Kommissionen håber, at det internationale samfund så bliver bedre rustet til at klare globaliseringen og til bedst muligt at udnytte de økonomiske og sociale fordele ved globaliseringen og handel. Verdenskommissionen bør søge at få andre internationale organisationer, såsom Verdenshandelsorganisationen (WTO), FN's konference om handel og udvikling (Unctad), Verdensbanken, Den Internationale Valutafond (IMF) osv., til at medvirke i indsatsen for at udvikle en samlet, omfattende strategi. Verdenskommissionen vil sandsynligvis også søge at få EU til at medvirke.

Verdenskommissionen sender sin rapport til ILO i 2003. Beslutninger om nye initiativer og aktioner træffes af ILO's styrelsesråd og den internationale arbejdskonference, der består af medlemsstaterne på trepartsbasis.

Kommissionen bidrager aktivt til den sociale dimension i globaliseringen. Den 18. juli 2001 vedtog den en meddelelse om fremme af grundlæggende arbejdstagerrettigheder og forbedring af de sociale styringssystemer i en globaliseret økonomi(1) samt en grønbog om fremme af en europæisk ramme for virksomheders sociale ansvar,(2) der i øjeblikket drøftes i Europa-Parlamentet. Oprettelsen af verdenskommissionen kunne også indgå som en betragtning i Europa-Parlamentets udtalelse om Kommissionens meddelelse af 18. juli 2001. Europa-Parlamentet kunne henlede verdenskommissionens opmærksomhed herpå.

Samarbejdet med ILO er blevet styrket, og en ny brevudveksling mellem Kommissionen og ILO blev underskrevet den 14. maj 2001 med henblik på at styrke samarbejdet. Et møde på højt plan mellem Kommissionen og ILO den 14. februar 2002 indledte en ny samarbejdsfase, herunder teknisk og udviklingsmæssigt samarbejde om de grundlæggende arbejdstagerrettigheder, kapacitetsudvikling, nedbringelse af fattigdommen, den sociale dialog, social beskyttelse og anstændigt arbejde.

(1) Meddelelse fra Kommissionen til Rådet, Europa-Parlamentet og Det Økonomiske og Sociale Udvalg Fremme af grundlæggende arbejdstagerrettigheder og forbedring af de sociale styringssystemer i en globaliseret økonomi KOM(2001) 416 endelig udg.

(2) KOM(2001) 366 endelig udg.